《又得先字》
宋代·释德洪

青山随处有，见之辄欣然。独于湘上山，欲买归休田。

此邦多君子，故欲吾终焉。先生人品高，白鸥春水前。

弟子亦秀发，玉树相明鲜。颇怪翰墨场，亦著白发禅。

分题得难韵，下笔风雷旋。诗成愕众口，不复较后先。

闲中有此乐，安用食万钱。紫芝爱陆浑，遂为好事传。

悠然见眉宇，宁复羡遗编。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。